text: To 14-årige tilbageholdes efter bombetrusler 
  28 november 2017 kl. 12.58
  Politiet tilbageholder to 14-årige, en dreng og en pige, efter en række bombetrusler mod tre steder i Vejle.
  Sydøstjyllands Politi tilbageholder to 14-årige, en dreng og en pige, efter at der tidligere tirsdag blev indtelefoneret en række trusler.
  - Kloken 12.30 startede en serie af opkald, der bestod ar bombetrusler mod Vejle Politigård, Jobcenter Vejle og Vejlefjord Ungecenter, siger Flemmin Lau, vagtchef ved Sydøstjyllands Politi til TV SYD.
  Herefter blev der straks sat bevogtning på de tre steder. 
  - Vi finder hurtigt en formodning om, at det er tale om grove drengstreger, men vi tager selvfølgelig ingen chancer i sådan en situation, siger Flemming Lau.
  Men der gik ikke langt tid, før politiet havde et par mistænkte i kikkerten.
  - Vi tilbageholder nu to 14-årige, som vi har en meget stærk formodning om står bag. Så vi er på sikker grund i forhold til truslerne.
  Ingen har altså været i fare i forbindelse med truslerne, men nu venter der de unge drenge en alvorssnak med politiet, deres forældre og myndighederne, siger vagtchefen.
  Det fremgik tidligere i denne artikel, at der var tale om to drenge, men det er retteligt en dreng og en pige, der er tale om.
  